Ego Theobaldus, Campanie et Brye comes Palatinus, notum facio universis tam presentibus quam futuris quod viri religiosi I., abbas Molismensis ecclesie, et ejusdem loci conventus in tota justicia sua quam habent in hominibus et feminis, in bosco et plano, pascuis et aquis, apud Essoyam, apud Warpillerias et apud Poligneium, et in remanantiam quam habent in dictis villis, me et heredes meos, Campanie comites, in perpetuum associant, et iterum medietatem emendarum et escheetarum tantummodo mobilium hominum et feminarum que habent ad prefatas villas et apud Servigneium, michi et heredibus meis concedunt jure perpetuo possidendum. Similiter et medietatem abbonamentorum et talliarum, que tallie fient et recipientur in domibus ipsorum apud Essoyam et apud Pollinneium, tam de mandato ipsorum quam de mandato meo et heredum meorum equaliter dividentur. Similiter et abbonamenta recipientur, et omnia alia, ad dictas villas pertinentia, que habent fieri vel dividi inter ipsos et me vel heredes meos, tam de mandato ipsorum quam de mandato meo vel heredum meorum, equaliter dividentur tali conditione quod, in dictis locis, hominibus et feminis, medietas justicie et abbonamentorum talliarum mea vel heredum meorum erit, et altera medietas in perpetuum abbatis et conventus predictorum. Si vero aliquis hominum sive feminarum dictorum locorum, ad dictos monachos pertinentium, sine corporis sui herede decesserit, tota hereditas ipsorum erit, tali modo quod hereditas que de ipsorum ecclesia movebit, erit in libera voluntate nostra, et eam, si voluerint, retinebunt vel vendent, in qua hereditate sive in venditione ipsius hereditatis ego nichil potero capere nec habere; illa vero hereditas que de ipsis non movebit, infra annum et diem oportebit quod de manu eorum extrahatur et extra manum ipsorum ponatur, et tradatur hominibus qui sunt vel erunt de assotiatione predicta: et si in ponendo extra manum eorum hereditatem illam que de ipsis non movebit, aliquid habuerint, ego similiter inde nichil percipiam nec habebo. Mobilia vero si qua fuerint, legatis et debitis primo persolutis, inter ipsos et me vel heredes meos per medium dividentur. In redditibus sive proventibus, feodis et rebus aliis que in dictis villis et in finagiis earumdem habent, et in gageriis quas tenent apud Verpillerias a Joberto, Guidone et Jeremia, militibus, ego aut heredes mei nichil capere poterimus vel vendicare, sed ipsi omnia supradicta sine me et heredibus meis integraliter capient et habebunt. Omnia vero bona ipsorum ad dicta loca pertinentia, ego et heredes mei tanquam nostra propria tenemur garantire bona fide, ita quod omnia ipsis omnimode salva erunt similiter bona fide. Si autem contigerit quod homines ipsorum, sive femine eorum, de Molismo sive de alia terra ipsorum ad dictas villas per maritagium sive alio modo venerint moraturi, de societate supradicta erunt. Similiter si homines sive femine de villis supradictis apud Molismum sive ad aliam terram dictorum monachorum per maritagium vel alio modo venerint moraturi, sine reclamatione mea vel heredum meorum libere et integre erunt ecclesie memorate. Quod si homines mei aut femine mee vel heredum meorum ad dictas villas venerint moraturi, inter me vel heredes meos et dictos manachos communes erunt. Ego vero aut heredes mei nullum hominem sive feminam dictorum monachorum de villis predictis in terra nostra poterimus retinere nec defendere contra ecclesiam Molismensem. Et sciendum quod quotiens apud Molismum abbas constituetur novus, homines et femine predictorum locorum fidelitatem facient novo abbati constituto: similiter facient comiti Campanie qui novus veniet ad regimen comitatus Trecensis. Prepositus vero, de communi assensu tam dictorum monachorum quam meo vel heredum meorum, pro dicta societate servanda in dictis villis statuetur et faciet juramentum fidelitatis dictis monachis et michi vel heredibus meis, antequam de prepositura se intromittat, et si intromitteret, sexaginta solidos emendaret, que emenda per medium dividetur. Si prepositura venditur, de communi assensu vendetur, et precium venditionis inter me et heredes meos et dictos monachos equaliter dividetur; prepositus vero de medietate dicte venditionis, antequam de prepositura se aliquotiens intromittat, bonos plegios dabit monachis memoratis. Si autem prepositura non vendatur, prepositus, omnium acquisitorum, donorum, extorsionum sive exactionum, de quocumque loco veniant vel quocumque modo fiant, per juramentum suum reddet dictis monachis medietatem. Evoluto autem anno, dictarum villarum prepositus vel ex toto mutabitur vel de novo restituetur; qui, si restituetur, juramentum suum nobis faciet tanquam novus. Si vero abbas et monachi rogatam fecerint in dictis hominibus, sicut solet fieri, inter ipsos et me vel heredes meos erit commune quicquid acceperint ab eisdem. Similiter in omnibus modis et commodis que ego aut heredes mei a prefatis hominibus, prece, minis, vel gratia seu alio quolibet modo, extorserimus vel habuerimus, dicti monachi capient similiter medietatem. Preterea sciendum est quod homines dictarum villarum ego aut heredes mei nunquam pro aliqua necessitate neque pro exercitu aliquo, ultra unam dietam ducere poterimus, ita quod die sequenti ad hospitia sua redire valeant competenter: qui autem ad submonitionem meam aut heredum meorum, comitum Campanie, ire contempserit, quinque solidos pruviniensium reddet pro emenda, quorum medietas nostra erit; que vero submonitio, quotienscumque facta fuerit, per priorem Granceii super Ursam fiet. Preterea sciendum est quod si ego aut heredes mei in sepedictis villis et in justicia ipsarum villarum aliquid acquisierimus, bona fide medietatem acquisitorum habebunt monachi, prius ab ipsis medietate probatorum sumptuum persoluta. Ego etiam aut heredes mei in jamdictis villis et in earum justicia nichil novum facere poterimus neque statuere, sine consensu et voluntate abbatis et conventus predictorum, neque destituere constitutum. Gistum etiam capere non poterimus in memoratis villis, et insuper in predictis nemoribus monachorum, planis, pascuis, pratis, aquis, que ipsorum sunt propria, custodes sive forestarii de communi assensu eorum et meo vel heredum meorum statuentur, et, quam cito statuentur, facient juramentum fidelitatis ipsis monachis et michi. Forefacta que inde evenerint, prius nobis facta fidelitate, per medium inter nos dividentur. In nemoribus vero de Osilimonte, in quibus dicti monachi habent duas partes et ego duodecimam, concesserunt michi, et ego eis, quod totum scilicet pars ipsorum et pars mea eat per medium; et, de communi assensu ipsorum et ipsius, ibidem forestarii ponentur per juramentum suum unicuique partem suam fideliter et integre reddituri, ita tamen quod de eisdem nemoribus capient monachi quicquid ipsis necesse fuerit ad usum Molismi, Polinneii, Granceii, Essoye et Verpilleriarum, tam in grosso quam in gracili, jacente et stante, sicco et viridi, a pede usque ad cimam. Si vero nemora de Essoya posita fuerint in foresta, cum vendita fuerint, medietas precii portionis nemorum ad monachos pertinentium mea erit, et altera medietas ecclesie Molismensis, hoc excepto quod monachi omnimodum usuarium sibi retinent ad loca prefata, scilicet Granceium, Poligneium, Essoyam, Verpillerias et Molismum, et predicto modo in eisdem nemoribus forestarii ponentur. De dictis vero nemoribus universis, ego neque heredes mei alicui conferre poterimus sine consensu abbatis et conventus predictorum, et ipsi similiter de eisdem nemoribus alicui conferre non poterunt sine assensu meo. Hanc autem societatem fecerunt abbas et conventus predicti, salvis sibi usuariis suis et salvis corveiis suis, que habent tam in dictis villis quam in finagiis earumdem. Sciendum est igitur quod neque pro pace aliqua, neque pro casu aliquo, ego vel heredes mei societatem istam in alia manu ponere neque dare neque commendare poterimus quam in manu nostra, sed quicumque comes erit civitatis Trecensis dictam societatem in manu sua propria retinebit, qui etiam comes et ejus successores militem unum in animas suas jurare facient quod hec omnia bona fide tenebunt et firmiter observabunt, requisiti ab abbate Molismensi, nec in aliquibus redditibus et proventibus dictarum villarum aliquid percipient, donec dictum prestiterint juramentum. Ut autem hec omnia rata et inconcussa permaneant et in perpetuum inviolabiliter observentur, litteris annotata sigilli mei feci munimine roborari. Actum anno gratie millesimo ducentesimo tricesimo tertio, mense martio.